**Előterjesztés**

**Alsószentiván Község Önkormányzata Képviselő-testületének**

**2020. február hónapban tartandó soron következő nyilvános ülésére**

**Napirendi pont:** Határozati javaslat az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról szóló rendelet-tervezet véleményezéséről

**Előterjesztő:** Csalovszkiné Mezei Zsuzsanna jegyző

***Tisztelt Képviselő-testület!***

Magyarország 2020. évi központi költségvetéséről szóló 2019. évi LXXI. törvény 58.§ (6) bekezdése 2020. január 1. nappal lépett hatályba, amely kimondja, hogy

„58.§ (6) A helyi önkormányzat képviselő-testülete rendeletben a 2020. évben - az önkormányzat saját forrásai terhére - a helyi önkormányzat képviselő-testületének polgármesteri hivatalánál, közterület-felügyeleténél, illetve a közös önkormányzati hivatalnál foglalkoztatott köztisztviselők vonatkozásában - a közszolgálati tisztviselőkről szóló [**2011. évi CXCIX. törvényben**](https://www.optijus.hu/optijus/lawtext/A1100199.TV/tvalid/2020.1.1./tsid/) foglaltaktól eltérően - az (1) bekezdésben meghatározottnál magasabb összegben állapíthatja meg az illetményalapot. A magasabb illetményalap szerint megállapított havi illetmény nem haladhatja meg a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét. Személyi illetmény esetén e bekezdés szabályai akként alkalmazandók, hogy pótlék ez esetben sem fizethető.”

A 2017. évben volt először lehetőség arra, hogy a 38.650 Ft összegű köztisztviselői illetményalap megemelésre kerüljön. 2017. és 2018. évben a képviselő-testület által rendeletben megállapított illetményalap 45.000 Ft összegű volt.

A belügyminiszter Magyarország 2019. évi központi költségvetéséről szóló 2018. évi L. törvény 3. melléklet I. 12. pont szerint „Kiegyenlítő bérrendezési alap támogatására” írt ki pályázatot, mely benyújtásának feltétele volt, hogy a települési önkormányzatnak vállalnia kellett, hogy az illetményalapot 2019. évre vonatkozóan (2019. január 1-jétől kezdődően) a Kvtv.-ben rögzítettekhez képest legalább 20%-kal emelt összegben, azaz legalább 46.380 Ft-ban állapítja meg. Ezt a képviselő-testületek meg is tették, az előző évben a köztisztviselők egységesen magasabb bért kaptak.

A 2020. évi költségvetésbe a „Kiegyenlítő bérrendezési alap támogatására” elnevezésű pályázaton tavaly kapott támogatás már beépítésre kerül, így a közös hivatalok számára biztosított állami finanszírozás összege ennyivel magasabb lesz, így javaslom, hogy a köztisztviselői illetményalap az előző évivel azonos mértékben, 46.380 Ft-ban kerüljön megállapításra.

Az előterjesztés mellékleteként a rendelet-tervezetet megküldöm.

Alsószentiván, 2020. február 3.

Csalovszkiné Mezei Zsuzsanna

jegyző

HATÁROZATI JAVASLAT

Alsószentiván Község Önkormányzata Képviselő-testületének

…../2020. (……) határozata

az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról szóló rendelet-tervezet véleményezéséről

Alsószentiván Község Önkormányzatának Képviselő-testülete megtárgyalta és elfogadja az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról szóló előterjesztett rendelet-tervezet.

Felelős: Sebestyén Zoltán polgármester

Határidő: azonnal

**„Tervezet”**

**Alap Község Önkormányzata Képviselő-testületének**

**…/2020. (….) önkormányzati rendelete**

**az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról**

Alap Község Önkormányzatának Képviselő-testülete „Magyarország 2020. évi központi költségvetéséről” szóló 2019. évi LXXI. törvény 58.§ (6) bekezdésében kapott felhatalmazás alapján – az Alapi Közös Önkormányzati Hivatal létrehozására és működtetésére vonatkozó Megállapodás 15.4 pontja alapján véleményezési jogkörében eljáró Alsószentiván Önkormányzata Képviselő-testülete és Sárszentágota Község Önkormányzata Képviselő-testülete véleményének kikérésével - az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§**  Alap Község Önkormányzatának Képviselő-testülete az Alapi Közös Önkormányzati Hivatal által foglalkoztatott köztisztviselők illetményalapját 46.380 Ft-ban állapítja meg.

**2.§** (1) Ez a rendelet a kihirdetését követő napon lép hatályba.

(2) Hatályát veszti Alap Község Önkormányzatának 6/2019. (III. 27.) önkormányzati rendelete.

**Szalai János Milán Csalovszkiné Mezei Zsuzsanna**

**polgármester jegyző**

***KIHIRDETÉSI ZÁRADÉK***

A rendelet a mai napon kihirdetésre került.

Alap, 2020. ……………….

Csalovszkiné Mezei Zsuzsanna

jegyző

**Előzetes hatásvizsgálat**

**az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról**

A jogalkotásról szóló 2010. évi CXXX. törvény (a továbbiakban Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A Jat. 17.§ (2) bekezdése alapján a hatásvizsgálat során vizsgálni kell

1. a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

1. a jogszabály megalkotásának szükségességét, a jogalkotás elmaradásának várható következményeit, és
2. a jogszabály alkalmazásához szükséges személyi, szervezeti, tárgyi és pénzügyi feltételeket”.

Alap Község Önkormányzata Képviselő-testületének az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról (a továbbiakban Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

A tervezett jogszabály valamennyi jelentősnek ítélt hatása:

E körben a Jat. szerint „különösen” a következő kategóriákat kell vizsgálni.

1. **Társadalmi, gazdasági, költségvetési hatások:**

Nincs új kihatása. Az illetményalap emeléséhez szükséges költségvetési fedezetet továbbra is biztosítani kell a mindenkori tárgyévi költségvetésben.

1. **Környezeti és egészségügyi következményei:**

A szabályozásnak környezeti és egészségügyi következményei nincsenek.

1. **Adminisztratív terheket befolyásoló hatásai:**

A szabályozás nem eredményez az alkalmazása során többlet adminisztrációs terhet.

1. **A jogszabály megalkotásának szükségessége, a jogalkotás elmaradásának várható következményei:**

A jogalkotás elmaradása esetén a köztisztviselők nem részesülhetnek illetményalap emelésben, pedig a fedezet biztosított.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

Biztosítottak, többlet-igény ezen tényezőkből nem merül fel.

**Az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról köztisztviselői illetményalapról szóló rendelet-tervezet**

**- a jogalkotásról szóló törvényben meghatározott szempontok szerinti - -**

**Általános indokolása**

Magyarország 2020. évi központi költségvetéséről szóló 2019. évi LXXI. törvény 58.§ (6) bekezdése 2020. január 1. nappal lépett hatályba, amely kimondja, hogy

„58.§ (6) A helyi önkormányzat képviselő-testülete rendeletben a 2020. évben - az önkormányzat saját forrásai terhére - a képviselő-testület hivatalánál foglalkoztatott köztisztviselők vonatkozásában - a közszolgálati tisztviselőkről szóló [**2011. évi CXCIX. törvényben**](https://www.opten.hu/optijus/lawtext/175864/tvalid/2017.1.1./tsid/256) foglaltaktól eltérően - az [**(1) bekezdésben**](https://www.opten.hu/optijus/lawtext/175864#sid256) meghatározottnál magasabb összegben állapíthatja meg az illetményalapot. A magasabb illetményalap szerint megállapított havi illetmény nem haladhatja meg a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét. Személyi illetmény esetén e bekezdés szabályai akként alkalmazandók, hogy pótlék ez esetben sem fizethető.”

A fentiek alapján az illetményalapot az önkormányzat képviselő-testülete rendeletben állapítja meg.

Ezen törvényi rendelkezésre figyelemmel a Képviselő-testületnek a rendeletben foglalt tárgykört először 2018. évben kellett szabályoznia, ezért szükséges az új rendelet megalkotása.

**Részletes indokolás**

**az 1. §-hoz**

A rendelet az Alapi Közös Önkormányzati Hivatal köztisztviselőit megillető 2020. évi illetményalap mértékét állapítja meg.

**a 2. §-hoz**

A rendelet hatálybalépéséről rendelkezik.